Emirates werk met Airlink om meer plaaslik te vlieg | Netwerk24
Deur Elvira Wood 20 Oktober 2020 12:38
Emirates gaan nou met Airlink saamwerk om na meer bestemmings in die land en na Suider-Afrika te vlieg. Foto: Emirates
Emirates gaan met die hulp van Airlink sy vlerke wyer in Suid-Afrika sowel as Suider-Afrika sprei.
Die lugdiens, wat in Dubai in die Arabiese Emirate gesetel is, het Dinsdag aangekondig dat hy 'n vennootskap met Airlink aangegaan het.
Dit sal passasiers toelaat om via Emirates-vlugte na kleiner bestemmings in Suid- en Suider-Afrika te vlieg.
Passasiers sal eers na Johannesburg of Kaapstad vlieg, waarna hulle 'n keuse het om na 25 bestemmings in Suid-Afrika en 20 in Suider-Afrika te vlieg.
Tim Clark, voorsitter van Emirates, sê die lugdiens is toegewyd tot Suid-Afrika en dat die ooreenkoms met Airlink hom gaan help om 'n beter diens aan passasiers te lewer.
Van die bestemmings waarna daar gevlieg sal kan word, sluit Bloemfontein, Upington, Nelspruit, Hoedspruit en Port Elizabeth in, asook Gaborone in Botswana, Windhoek in Namibië, Harare in Zimbabwe en Lusaka in Zambië.
Emirates vlieg ook na Durban.
Die lugdiens was onlangs in die nuus toe hy geweier het om na Suid-Afrika te vlieg oor vereistes wat sy bemanning betref. Die Suid-Afrikaanse regering het vereis dat sy bemanning aan dieselfde regulasies moet voldoen as wat van passasiers vereis word. Dit sluit in dat die bemanning elk 'n negatiewe antigeen (PCR)-uitslag vir die koronavirus moet hê.
Die geskil is sedertdien opgelos. Die bemanning hoef nie elke keer wat hulle na die land vlieg só 'n toetsuitslag te lewer nie, maar moet dan in "bioborrels" bly totdat hulle weer die land verlaat.